We dir winter vngehúre
We dir winter vngehúre·
we dir dc dv sist verteilet·
heide vnd ǒwe ist blv̊men bar·
swas mit froͤiden stv̊nt noch húre·
das hast dv vil gar zerteilet·
swas der svͤsse meige bar·
das ist alles hin geleit·
von den svren kalden winden·
dv wilt an vns niht erwinden·
dast dien kleinen vogellin leit·

We der nahegender swere·
wenne wil si mir die ringen·
der min herze vnsanfte enbirt·
si sint mir ein teil ze swere·
in den sorgen mv̊s ich ringen·
ob si dan niht froͤide birt·
mir vil sendelosen man·
so verdirbe ich an dem libe·
ist dc ich niht fro belibe·
ratent ob ich fúrbas man·

Minne heile minnewnden·
die ich dvlde zallen malen·
wiltv das ich sorge enber·
sit dv dichs hast vnderwnden·
bit ir lib den liehtgemalen·
dc er mir noch froͤide ber·
sit er sich min vnderwant·
frǒwe svͤsse seldebere·
iwer lon ist mir gebere·
so ist ǒch min dienest zú gewant·

Si mag mir wol helfe senden·
sit ich lebe in maniger sende·
so ist min weg hin zir gebant·
si mag troͤsten mich vil senden·
sit ich ir min herze sende·
dc dv́ svͤsse minne ie bant·
seht so wrde ich noch gemeit·
were dc ich si vmbevienge·
vnd das sis fúr gv̊t enpfienge·
dv́ dvrh kúsche vnkv́sche ie meit·

Si mag sich des wol vermessen·
dc so schoͤnú creatúre·
nie wart bi maniger zit geborn·
man sol si niht zv̊ den messen·
den dv́ selbe schoͤne ist túre·
alle vntvgende hat si verborn·
si hat selde si hat heil·
hei gewnne ich ir noch die kv́nde·
das ich si erwerben kv́nde·
seht so were min wnde heil·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse